বিভিন্ন সূত্রে খোঁজ নিয়ে জানা গেছে, কর্মসূচি সফল করার জন্য পরিকল্পনা করেই সাধারণ পরিবহন শ্রমিকদের খেপিয়ে রাস্তায় নামান ফেডারেশনের নেতারা। তাদের মধ্যে প্রচার করা হয়, দুর্ঘটনা ঘটলে চালকের মৃত্যুদণ্ড হবে। যদিও নতুন সড়ক পরিবহন আইনে বেপরোয়াভাবে বা অবহেলা করে গাড়ি চালানোয় দুর্ঘটনায় কেউ গুরুতর আহত হলে বা কারো প্রাণহানি হলে চালকের সর্বোচ্চ পাঁচ বছর কারাদণ্ড বা অর্থদণ্ড বা উভয় দণ্ডের বিধান রাখা হয়েছে। দণ্ডবিধির ৩০২ ধারা অনুযায়ী শাস্তি অর্থাৎ সর্বোচ্চ সাজা মৃত্যুদণ্ড তখনই দেওয়া হতে পারে—যদি তদন্তে দেখা যায় উদ্দেশ্যপ্রণোদিতভাবে চালক বেপরোয়া গাড়ি চালিয়ে হত্যাকাণ্ড ঘটিয়েছে। কিন্তু ফেডারেশনের কেন্দ্রীয় নেতারা সাধারণ পরিবহন শ্রমিকদের আইনের ভুল ব্যাখ্যা দিয়ে প্রচার করেন—নতুন আইনে মৃত্যুদণ্ডের বিষয়টি রয়েছে।